Musik er igen øverst på skoleskemaet på Mellervang skolen. De havde i 1970'erne og 80'erne et meget kendt skolekor. Nu lyder musikken igen i gangene på skolen. Denne gang i form af et big band. Det er nemlig kommet på skoleskemaet. - Det er sjovt, og vi prøver noget nyt ved det her. Det er bare sjovt at spille på instrumenterne, siger Emma Frederiksen, der går i femte klasse på Mellervangskolen. Det er fjerde og femte klasse, der de sidste to år har haft det noget anderledes fag på skoleskemaet. Det er saxofoner, trompeter og trækbasuner, som eleverne pludselig skal holde styr på. Men Big band-undervisningen handler om meget mere end at læse noder og håndtere en trompet. - De lærer at samarbejde, de lærer at lytte til hinanden, de lærer at koncentrere sig. Jeg synes, der er en kæmpe værdi i det her, som de kan tage med sig, siger Mads Lassen, der er musiklærer på skolen. Eleverne bliver undervist af skolens musiklærer og lærere fra Aalborg Kulturskole.

Opsummering:
Mellervangskolen havde i 70'erne og 80'erne et kendt kor. Nu gør skolen musikalsk comeback med et big band.